Qui és Glòria Bordons de Porrata-Doria?
Glòria Bordons de Porrata-Doria (Barcelona, 22 de setembre de 1953), pedagoga i investigadora de la literatura. És doctora en filologia catalana i llicenciada en història de l'art. És professora titular de la Universitat de Barcelona. Ha estat professora invitada a nombroses universitats de l'estat espanyol i també a les de Sonora (Mèxic), ULBRA de Porto Alegre i USAP de São Paulo (Brasil), "Playa Ancha" de Valparaíso i "Universidad de Chile", "Finis Terrae" i "Diego Portales" de Santiago (Xile), Nacional de La Plata (Argentina), Nova de Lisboa (Portugal), Experimental Pedagógica de Maracay (Veneçuela), "Adam Mickievicz" de Poznań (Polònia), París IV-Sorbonne (França) i de Belgrad (Sèrbia).
Ha treballat l'aplicació de la lingüística textual a la didàctica de la llengua i la literatura amb nombroses publicacions, com ara la sèrie Trèvol (1984-1990), TXT. La lingüística aplicada al comentari de textos (1998), Literatura comparada. Propostes de treball (1993), Fantasiant amor (1997), Ensenyar literatura a secùndaria (2004) —les tres darreres en col·laboració amb Ana Díaz-Plaja—, Literatura catalana contemporània (1999) —amb Jaume Subirana—, La poesia contemporània (2009) Poesia i educació: d'internet a l'aula (2009), i Poesia contemporània, tecnologies i educació (2011).
Arreu ha publicat articles, dictat conferències, impartit cursos i dirigit tallers, tot destinat a la formació de mestres i de professors de la matèria i també a la implantació de la poesia com a eina de dinamització cultural.
És investigadora principal i directora del grup consolidat POCIÓ. Poesia i Educació de la Universitat de Barcelona, el qual impulsa el projecte Viu la poesia, eina interactiva a la xarxa de didàctica de l'art poètica contemporània en tots els seus gèneres. L'any 2008 aquest grup de recerca va ser guardonat amb el premi "Escola Normal" atorgat per unanimitat de les facultats de pedagogia d'onze universitats catalanes. Igualment ha impulsat i dirigeix el projecte de recerca La poesia experimental catalana de 1959 a 2004.
També és directora del màster oficial de Formació del professorat de català per a persones adultes impartit conjuntament per la Universitat de Barcelona i la Universitat de Vic.
Glòria Bordons és considerada la màxima especialista en l'obra de Joan Brossa, de la Fundació del qual és patrona per expressa voluntat del poeta i directora executiva des del 2013. Sobre Brossa ha publicat nombrosos treballs, entre els quals els llibres Introducció a la poesia de Joan Brossa (1988), Aprendre amb Joan Brossa (2003) i Joan Brossa entre la paraula, el gest i la imatge (2014),  a més de prologar, editar i antologar bona part de l'obra brossiana i de formular-ne propostes didàctiques.
Ha escrit el guió de l'audiovisual Joan Brossa, prestidigitador de la paraula (1991), ha promogut i dirigit el web interactiu Els entra-i-surts de Brossa (2002) i ha tingut cura de la dramatúrgia de l'espectacle Joan Brossa dels ventalls (2009). És directora literària del projecte interdisciplinari a llarg termini Joan Brossa, accions i territori, iniciat el 2012.
També ha estat comissària de l'exposició literària Em va fer Joan Brossa (2003-2007), i de les antològiques itinerants Joan Brossa. Desde Barcelona al Nuevo Mundo (2005-2007), —aquesta en col·laboració amb el xilè Sergio González Valenzuela—, Joan Brossa en las alturas y sin red (2007-2008), Bverso Brossa (2008-2009)., Joan Brossa, les etceteras infinis (2011) i Joan Brossa: escolteu aquest silenci (2013-2014).
És pedagoga i investigadora de la literatura.